Δημοτικό Συμβούλιο Θεσσαλονίκης: Πρώτη τακτική συνεδρίαση σήμερα για το 2019

Η πρώτη τακτική συνεδρίαση του Δημοτικού Συμβουλίου Θεσσαλονίκης πραγματοποιείται σήμερα στις 16:00 το απόγευμα, (Δευτέρα 14 Ιανουαρίου 2019), με 71 θέματα στην Ημερήσια Διάταξη .

Μεταξύ των θεμάτων που θα συζητηθούν είναι ο καθορισμός των τελών στάθμευσης οχημάτων και των τελών – δικαιωμάτων των Κοιμητηρίων ευθύνης του Δήμου Θεσσαλονίκης για το 2019 – κατόπιν αποφάσεων της Αποκεντρωμένης Διοίκησης Μακεδονίας – Θράκης- η υποβολή προτάσεων για την προετοιμασία και ωρίμανση έργων για υλοποίηση/συγχρηματοδότηση στην προγραμματική περίοδο 2021-2027 κατόπιν πρόσκλησης του Υπουργείου Οικονομίας και Ανάπτυξης, η έγκριση κυκλοφοριακών ρυθμίσεων στις οδούς Αρχαιολογικού Μουσείου, Εδμόνδου Ροστάν και Πραξιτέλους και Ζαΐμη για την υλοποίηση του έργου «Διαμόρφωση προσβάσεων και ανάδειξη σημαντικών Δημόσιων Κτιρίων».

Επίσης το Δημοτικό Συμβούλιο θα συζητήσει τη σύναψη συμβάσεων μίσθωσης έργου στο πλαίσιο του προγράμματος «REACT», χρηματοδοτούμενου από την Ύπατη Αρμοστεία του ΟΗΕ, την έγκριση προϋπολογισμού 2019 και ταμειακού απολογισμού οικονομικού έτους 2018 της Δημοτικής Εταιρείας Πληροφόρησης Θεάματος και Επικοινωνίας, την έγκριση προϋπολογισμού εσόδων – εξόδων και εκδηλώσεων της Αγιορειτικής Εστίας για το 2019 όπως και την υποβολή πρότασης στο Επιχειρησιακό Πρόγραμμα «Κεντρική Μακεδονία» με τίτλο «Ενίσχυση αθλητικού εξοπλισμού και βελτίωση προσβασιμότητας ΑμεΑ σε σχολεία Α/βάθμιας και Β/βάθμιας εκπαίδευσης στην περιοχή παρέμβασης της Στρατηγικής Βιώσιμης Αστικής Ανάπτυξης της Μητροπολιτικής Ενότητας Θεσσαλονίκης».

Μεταξύ άλλων θα συζητηθούν προγράμματα της Διεύθυνσης Εκπαίδευσης και Αθλητισμού του Δήμου για και πολιτιστικές δραστηριότητες του Βαφοπουλείου Πνευματικού Κέντρου για το α’ εξάμηνο του 2019, η συμμετοχή σε υποβολή χρηματοδοτούμενης πρότασης στα πλαίσια της Πρωτοβουλίας «STARTS – Art and the digital: Unleashing creativity for European industry, regions and society – Η τέχνη και ο ψηφιακός κόσμος: Η απελευθέρωση της δημιουργικότητας για την ευρωπαϊκή βιομηχανία, τις περιφέρειες και την κοινωνία», μέρος του HORIZON 2020 της Ευρωπαϊκής Επιτροπής, όπως και η πραγματοποίηση κύκλου διαλέξεων-σεμιναρίων με τίτλο: «Οι συζυγικές σχέσεις στην ελληνική οικογένεια και οι επιπτώσεις στα παιδιά».