Συνεδριάζει σήμερα το Δημοτικό Συμβούλιο Θεσσαλονίκης

Συνεδριάζει σήμερα το απόγευμα το Δημοτικό Συμβούλιο Θεσσαλονίκης με 76 θέματα στην Ημερήσια Διάταξη. Στη σημερινή, 27η τακτική συνεδρίασή του θα συζητηθούν μεταξύ άλλων οι υποβληθείσες προτάσεις χρηματοδοτούμενων προγραμμάτων και υλοποίηση της στρατηγικής «Θεσσαλονίκη 2030». ο καθορισμός τελών στάθμευσης οχημάτων για το έτος 2019, η έγκριση προγράμματος καλλιτεχνικών εκδηλώσεων για τα Χριστούγεννα του 2018, η κήρυξη απαλλοτρίωσης χαρακτηρισμένου χώρου σχολείου στην περιοχή του Ο.Τ. που περικλείεται από τις οδούς Βλατάδων, Κάστορος, Μύρωνος και Ηγουμένου στην Άνω Πόλη Θεσσαλονίκης.

Το Δημοτικό συμβούλιο θα συζητήσει επίσης τις κυκλοφοριακές ρυθμίσεις στο πλαίσιο του έργου «Βελτιστοποίηση και επέκταση υφιστάμενου άξονα ποδηλατόδρομου», την εξειδίκευση πίστωσης για τη χορήγηση οικονομικής ενίσχυσης σε άτομα που επλήγησαν από τη θεομηνία της 10ης Μαΐου 2018 και υπέβαλαν αίτηση στον Δήμο, την έγκριση συνεργασίας μεταξύ του Δήμου Θεσσαλονίκης – Κέντρο Ένταξης Μεταναστών και του Ελληνικού Ερυθρού Σταυρού – Πολυδύναμο Κέντρο Προσφύγων και Μεταναστών Θεσσαλονίκης όπως και την τοποθέτηση στοιχείων αστικού εξοπλισμού, κατασκευασμένων από ανακυκλώσιμο πλαστικό μέσω 3D printing της δράσης «Print Your City». Στο σημερινό Δημοτικό Συμβούλιο αναμένεται να συζητηθεί η έγκριση των όρων της διακήρυξης που υπεγράφησαν στο πρώτο συνέδριο Δημάρχων Ευρωπαϊκών Πολιτιστικών Πρωτευουσών στη Φλωρεντία (5-6 Νοεμβρίου 2018 και η έγκριση συνδιοργάνωσης εκδήλωσης για την Παγκόσμια Ημέρα Παιδιού και έκθεσης ενάντια στην έμφυλη βία με την «Ομάδα της UNICEF για τη Μεταναστευτική και Προσφυγική Ανταπόκριση στην Ελλάδα».